**Poèmes/ Poèmas**

**La mar**

L’aiga, que totjorn davala, e que tomba totjorn pus bas, mas que ne tròbe la colada, a cerchat dins la mar sa patz e son repaus.

A cerchat dins la mar lo nom de çò que duèrm. L’aiga doça e l’aiga salada ensemble se son coijidas.

La mar s’estend contra la tèrra, un grand còrs que buja a penas, que se redòla sus semèsme, sens tèsta e sens braç.

N’a pas l’alen ni mai de fòrma. Çò que lai passa a fendut l’aiga, e l’aiga se tòrna barrar, sens ferida ni nafra.

Çò que lai tomba, tomba bas. La mar zo naina.

Zo digerís pas, que n’a pas mai de ventre que n’a d’arma.

La mar es coma las pèiras que son en l’ombra de la tèrra.

Dins las prigondors se laissa anar dau pes que pesa.

**Marcela Delpastre**

**Lo país de Cocanha**

Dins lo país de Cocanha

Es aquí que vòli anar.

Leis aucelons vòlan dins l’aiga

Lei lèbres nadan dins la mar

Sus las cerièras i a de pomas

E de niules dins lei prats.

Dins lo país de Cocanha

Es aquí que vòli anar.

Los jorns balhan leis estèlas

E la nuèch fa solelh clar.

Van a l’escòla lo dimècres,

Lo restan son en libertat

Dins lo país de Cocanha

Es aquí que vòli anar.

**Florent Vernet**